DECIZIA COMISIEI
din 12 octombrie 2007
de modificare a Deciziei 2007/554/CE privind anumite măsuri de protecție contra febrei aftoase din Regatul Unit
[notificată cu numărul C(2007) 4660]
(Text cu relevanță pentru SEE)
(2007/663/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
În urma apariției recente a unor focare de febră aftoasă în Marea Britanie, a fost adoptată Decizia 2007/554/CE a Comisiei din 9 august 2007 privind anumite măsuri de protecție contra febrei aftoase din Regatul Unit (3) în vederea consolidării măsurilor de combatere a febrei aftoase luate de statul membru respectiv în cadrul Directivei 2003/85/CE a Consiliului din 29 septembrie 2003 privind măsurile comunitare de combatere a febrei aftoase (4).
(2)
Decizia 2007/554/CE stabilește norme aplicabile cu privire la expedierea din zonele cu risc sporit și cele cu risc scăzut de pe teritoriul Marii Britanii a produselor considerate sigure care fie au fost fabricate, înainte de introducerea restricțiilor în Regatul Unit, din materii prime provenind din afara zonelor cu restricții, fie au fost supuse unei tratări care s-a dovedit eficientă în neutralizarea unui potențial virus al febrei aftoase.
(3)
Din motive de claritate a legislației comunitare, este necesar să se reformuleze articolul 2 alineatul (6) primul și al doilea paragraf din Decizia 2007/554/CE.
(4)
Este oportun să se autorizeze, în condiții specifice de certificare, re-expedierea materialului seminal și a embrionilor congelați de ovine și caprine importați în Regatul Unit în conformitate cu legislația comunitară și depozitați separat de materialul seminal, ovulele și embrionii care nu sunt eligibili pentru expediere din zonele cu risc sporit și cele cu risc scăzut enumerate în anexele I și II la Decizia 2007/554/CE. Ar trebui introduse condiții suplimentare de certificare și, prin urmare, articolul 6 alineatul (2) litera (b) din decizia menționată ar trebui modificat în consecință.
(5)
Este adecvat, de asemenea, să se modifice cerințele de certificare stabilite în Decizia 2007/554/CE referitoare la produsele de origine animală, inclusiv hrana pentru animale de companie, care au fost supuse unei tratări termice de neutralizare eficientă a unui potențial virus al febrei aftoase din produsele respective. Prin urmare, articolul 8 alineatele (4) și (6) din decizia menționată ar trebui modificate în consecință.
(6)
În afară de aceasta, este necesar să se clarifice care dintre regiunile de pe teritoriul Regatului Unit sunt vizate de măsurile pe care celelalte state membre au fost solicitate să le adopte cu privire la animalele dintr-o specie susceptibilă expediate în decursul perioadei în care animalele ar fi putut fi expediate din acele regiuni ale Regatului Unit care nu erau incluse în zona de supraveghere stabilită în comitatul Surrey cu privire la două focare confirmate în august 2007. Prin urmare, articolul 13 alineatul (2) din Decizia 2007/554/CE ar trebui modificat pentru a se referi în mod special la Marea Britanie.
(7)
Prin urmare, Decizia 2007/554/CE ar trebui modificată în consecință.
(8)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2007/554/CE se modifică după cum urmează:
1.
La articolul 2, alineatul (6) se înlocuiește cu următorul text:
„(6) Interdicția prevăzută la alineatul (2) nu este aplicabilă cărnii proaspete obținute din animale crescute în afara zonelor enumerate în anexa I și anexa II și transportate, prin derogare de la articolul 1 alineatele (2) și (3), în mod direct și sub control oficial în mijloace de transport închise ermetic către un abator situat în zonele enumerate în anexa I, în afara zonei de protecție, pentru a fi imediat sacrificate, cu condiția ca această carne să fie introdusă pe piață numai în zonele enumerate în anexa I și anexa II și să se conformeze următoarelor condiții:
(a)
toată carnea proaspătă este marcată în conformitate cu articolul 4 alineatul (1) al doilea paragraf din Directiva 2002/99/CE sau în conformitate cu Decizia 2001/304/CE;
(b)
abatorul este supus unui control veterinar riguros;
(c)
carnea proaspătă este identificată în mod clar și este transportată și depozitată separat de carnea eligibilă pentru a fi expediată în afara Regatului Unit.
Respectarea condițiilor stabilite la primul paragraf se controlează de către autoritatea veterinară competentă, sub supravegherea autorităților veterinare centrale.
Autoritățile veterinare centrale comunică Comisiei și celorlalte state membre o listă a unităților pe care le-au aprobat în scopul aplicării prezentului alineat.”
2.
Articolul 6 se modifică după cum urmează:
(a)
La alineatul (2), litera (b) se înlocuiește cu următorul text:
„(b)
materialul seminal și embrionii congelați de bovine, materialul seminal congelat de porcine și materialul seminal și embrionii congelați de ovine și caprine importați în Regatul Unit în conformitate cu condițiile prevăzute în Directivele 88/407/CEE, 89/556/CEE, 90/429/CEE sau respectiv 92/65/CEE și care, de la introducerea lor în Regatul Unit, au fost depozitați și transportați separat de materialul seminal, ovulele și embrionii care nu sunt eligibili să fie expediați în conformitate cu alineatul (1).”
(b)
Se adaugă următoarele alineate (6) și (7):
„(6) Certificatul de sănătate prevăzut de Directiva 92/65/CEE care însoțește materialul seminal congelat de ovine sau caprine expediat din Regatul Unit către alte state membre poartă următoarea mențiune:
«Material seminal congelat de ovine/caprine în conformitate cu Decizia 2007/554/CE a Comisiei din 9 august 2007 privind anumite măsuri de protecție contra febrei aftoase din Regatul Unit.»
(7) Certificatul de sănătate prevăzut de Directiva 92/65/CEE care însoțește embrionii congelați de ovine sau caprine expediați din Regatul Unit către alte state membre poartă următoarea mențiune:
«Embrioni congelați de ovine/caprine în conformitate cu Decizia 2007/554/CE a Comisiei din 9 august 2007 privind anumite măsuri de protecție contra febrei aftoase din Regatul Unit.»”
3.
Articolul 8 se modifică după cum urmează:
(a)
Alineatul (4) se înlocuiește cu următorul text:
„(4) Prin derogare de la alineatul (3), este suficient, în cazul produselor menționate la alineatul (2) literele (a)-(d) și (f) din prezentul articol, ca respectarea condițiilor prevăzute pentru tratare, stabilite în documentul comercial cerut în conformitate cu legislația comunitară corespunzătoare, să fie vizată în conformitate cu articolul 9 alineatul (1).”
(b)
Alineatul (6) se înlocuiește cu următorul text:
„(6) Prin derogare de la alineatul (3), în cazul produselor menționate la alineatul (2) litera (g) care au fost produse într-o unitate ce a adoptat sistemul HACCP, precum și o procedură standard controlabilă care garantează că ingredientele pretratate se conformează condițiilor privind sănătatea animală corespunzătoare prevăzute de prezenta decizie, este suficient ca acest lucru să fie menționat în documentul comercial care însoțește marfa, avizat în conformitate cu articolul 9 alineatul (1).”
4.
La articolul 13, alineatul (2) se înlocuiește cu următorul text:
„(2) Fără a aduce atingere dispozițiilor de la articolul 6 din Decizia 90/424/CEE a Consiliului și măsurilor care au fost deja adoptate de statele membre, statele membre, altele decât Regatul Unit, adoptă măsurile preventive necesare cu privire la animalele susceptibile expediate din Marea Britanie între 15 iulie 2007 și 13 septembrie 2007, inclusiv izolarea și inspecția clinică, dacă este cazul combinate cu testarea în laborator în vederea depistării sau a infirmării prezenței infecției cu virusul febrei aftoase și, dacă este cazul, măsurile prevăzute la articolul 4 din Directiva 2003/85/CE.”
Articolul 2
Statele membre modifică măsurile pe care le aplică schimburilor comerciale pentru a asigura conformitatea lor cu prezenta decizie. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 12 octombrie 2007.